b"\n_START_ARTICLE_\nSant Pere de Ferrerons\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s, d'una sola nau amb molts afegits posteriors del segle XVIII. La fa\xc3\xa7ana encarada a llevant \xc3\xa9s de pedra i presenta un portal emmarcat per pseudopilastres coronades per un front\xc3\xb3 trencat._NEWLINE_A la llinda hi ha una inscripci\xc3\xb3 amb data del 1763. Al mig del front\xc3\xb3 hi ha una forn\xc3\xadcula amb una m\xc3\xa0 aguantant una corda del que es desconeix el significat. La coberta \xc3\xa9s a dues aig\xc3\xbces. Al costat de l'esgl\xc3\xa9sia hi ha l'antiga rectoria (1755). Adossat al mur nord s'aixeca la torre-campanar de planta quadrada amb parament de grans carreus de talla regular. L'absis de l'esgl\xc3\xa9sia \xc3\xa9s pla.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Pere de Ferrerons existia ja el 939 quan fou unida temporalment a Moi\xc3\xa0. L'edifici actual es f\xc3\xa9u construir el 1763 aprofitant part dels antics murs rom\xc3\xa0nics i la torre-campanar que \xc3\xa9s b\xc3\xa0sicament una edificaci\xc3\xb3 de la fi de l'\xc3\xa8poca rom\xc3\xa0nica. L'esgl\xc3\xa9sia ha estat transformada diverses vegades i els seus objectes de culte traslladats a Moi\xc3\xa0. Forma, junt amb la rectoria i un mas deshabitat, un petit nucli de poblaci\xc3\xb3 depenent de Moi\xc3\xa0."